בן ציון ברוק

הרב חיים אליעזר בן ציון ברוק (ה'תרס"ד, 1904 – י"ד בתשרי ה'תשמ"ו, 29 בספטמבר 1985) היה מייסד וראש ישיבת בית יוסף נובהרדוק בירושלים, תלמידו של הסבא מנובהרדוק.

ביוגרפיה
ברוק נולד בשנת ה'תרס"ד בעיר רוגצ'וב שבבלארוס, להוריו בנימין ורחל קריינא. הוא החל ללמוד בישיבת תומכי תמימים בלובביץ' ונדד איתה לקרמנצ'וג בעת מלחמת העולם הראשונה, שם בחר לעבור ללמוד בישיבת נובהרדוק.

בעת לימודיו בישיבה סייע בפתיחת סניפים נוספים שלה ברחבי ליטא. בתום לימודיו נישא ללאה, בתו של הרב יצחק גולדברג. לאחר נישואיו התגורר בביאליסטוק, ובשנת 1934 עלה לישראל והתמקם בתל אביב, שם הקים סניף של ישיבת נובהרדוק. בשנת 1938 עבר לירושלים, הקים גם בה סניף של ישיבת נובהרדוק ועמד בראש הישיבה, בה הנהיג את שיטת המוסר על פי דרכו של הסבא מנובהרדוק.

במהלך מלחמת העצמאות נפצע מאש הלגיון הירדני, והחלים לאחר כארבעה חודשים.

לרב ברוק ורעייתו נולדו שלושה בנים ושלוש בנות. חתנו, הרב אברהם נח גרבוז, מונה על ידו לראש הישיבה לאחר נישואיו.

ברוק נפטר בערב חג הסוכות, י"ד בתשרי ה'תשמ"ו. לאחר פטירתו נקראו על שמו רחובות בבית שמש ובביתר עילית.

קישורים חיצוניים

הערות שוליים 

ראשי ישיבות נובהרדוק
ראשי ישיבה ליטאים בישראל
בוגרי ישיבות נובהרדוק
בוגרי ישיבת תומכי תמימים בלובביץ'
ירושלים: רבנים
ישראלים שנולדו ב-1904
ישראלים שנפטרו ב-1985